༈ན་མོ་མཧཱ་ཀཱ་ལཱ་ཡ།  དཔལ་ལྡན་ནག་པོ་ཆེན་པོ་ཨཾ་གྷོ་ར།  ། སྤྲུལ་པ་ཡང་སྤྲུལ་འཁོར་དང་བཅས་རྣམས་ཀྱིས།  ། རྗེ་བཙུན་བློ་བཟང་དཔལ་ལྡན་ཡེ་ཤེས་ཀྱི།  ། ཞབས་པད་བརྟན་ཅིང་འཕྲིན་ལས་རྒྱས་པར་མཛོད།  ། ཅེས་དང་།  མགོན་པོ་འདི་ལ་བརྟེན་པའི་བླ་མའི་རྣལ་འབྱོར་བསྒོམ་པར་འདོད་ན།  སྐྱབས་སེམས་སྔོན་དུ་བཏང་ནས།  འདི་ལྟར་འདོན་པར་བྱ་སྟེ།  ཧཱུཾ།  ཆོས་དབྱིངས་ངང་ལས་མདུན་གྱི་ནམ་མཁའི་དབུས།  ། རྩ་བའི་བླ་མ་མཆོག་དང་དབྱེར་མེད་པའི།  ། དཔལ་ལྡན་ནག་པོ་ཆེན་པོ་ཨཾ་གྷོ་ར།  ། རབ་འཇིགས་མཐིང་ནག་སྲིན་གཟུགས་བེར་ཐོད་འཛིན།  ། འཁོར་དང་བཅས་པ་དགྱེས་བཞིན་བརྟན་པར་བཞུགས།  ། ཕྱག་འཚལ་དངོས་བཤམས་ཡིད་སྤྲུལ་མཆོད་ཚོགས་འབུལ།  ། སྡིག་ལྟུང་ཀུན་བཤགས་དགེ་ལ་རྗེས་ཡི་རང་།  ། རྟག་བཞུགས་ཆོས་ཀྱི་འཁོར་ལོ་རྒྱ་ཆེར་བསྐོར།  ། དགེ་བ་རྫོགས་པའི་བྱང་ཆུབ་ཆེན་པོར་བསྔོ།  ། མཐུ་སྟོབས་ཀྱི་དབང་ཕྱུག་དཔལ་ལྡན་བླ་མ་དམ་པ་ཨཾ་གྷོ་ར་ལ་ཕྱག་འཚལ་ལོ།  ། མཆོད་དོ།  ། སྐྱབས་སུ་མཆིའོ།  ། ཞེས་བརྒྱ་སྟོང་ཁྲི་འབུམ་སོགས་བཟླས་རྗེས།  དུས་གསུམ་རྒྱལ་བ་ཀུན་དངོས་ཡེ་ཤེས་མགོན།  ། དཔལ་ལྡན་ནག་པོ་ཆེན་པོ་ཨཾ་གྷོ་ར།  ། ཁྱོད་དང་དབྱེར་མེད་དཔལ་ལྡན་བླ་མ་ལ།  ། གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།  ། ནག་ཕྱོགས་འབྱུང་པོ་མ་ལུས་ཚར་བཅད་ཅིང་།  ། སྟོབས་དང་གཟི་བྱིན་སྔགས་ཀྱི་ནུས་མཐུ་ཀུན།  ། ཡར་ངོའི་ཟླ་ལྟར་འཕེལ་ཞིང་རྒྱས་པ་དང་།  ། ཞི་རྒྱས་དབང་དང་མངོན་སྤྱོད་དངོས་གྲུབ་སྩོལ།  ། དེ་ལྟར་གསོལ་བཏབ་བླ་མ་མགོན་པོ་ཉིད།  ། འོད་ཟེར་སྣ་ལྔར་གྱུར་ནས་སྙིང་ཁར་ཐིམ།  ། བདག་ཉིད་ལྷ་དང་བླ་མ་དཔའ་བོ་དང་།  ། མཁའ་འགྲོ་མ་ལུས་འདུས་པའི་བདག་ཉིད་གྱུར།  ། (༡༡༦)ཅེས་བརྗོད་ཅིང་བསམ་མོ།  ། ཞེས་འཕྲིན་བཅོལ་དང་མགོན་པོ་བླ་མ་དབྱེར་མེད་ཀྱི་རྣལ་འབྱོར་འདི་ནི་ས་རྡོར་གདན་མི་ཚན་གྱི་གྲྭ་རིགས་བཀྲ་ཤིས་རྒྱལ་མཚན་གྱིས་བསྐུལ་བ་ལྟར་༧འཇམ་དཔལ་གཤིན་རྗེ་གཤེད་ཀྱི་རྣལ་འབྱོར་པ་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་བགྱིས་པའོ།  ། བཀྲ་ཤིས། །  ། །